**תהלים קכט-קלג: 'ממעמקים עננו'
דף למנחה**

מתוך חמשת פרקי השבוע בחרנו את מזמור ק"ל המוכר, הרלוונטי במיוחד לתקופה שלפנינו - ימי חודש אלול, הרחמים והסליחות. הדף עוקב אחר בתי המזמור, ומקודש בעיקר לבקשת המענה.

**1. ממעמקים -** השיר של עידן רייכל תורם לדיון אך לא הכרחי.

**2.** **סליחה**: המוטיב החוזר בסליחות וגם כאן, הוא שהסליחה מגיעה לא בזכות אלא בחסד, גם כשמבקש הסליחה אינו ראוי לכך – מדוע?

א. ייתכן כי המטרה המרכזית היא לעורר חמלה. דווקא האדם חסר האונים, בהיותו חסר כול, אנושי ופגיע, מעורר את החמלה. יש מגמה לשבור את הגאווה, את הביטחון.
ב. 'אם עוונות תשמור יה – ה' מי יעמוד?' אנחנו חיים חיים לא מושלמים, עם חטאים והחמצות, כשאנו רחוקים ומנוכרים לעצמנו ולאחרים רוב הזמן. אם כל הטעויות והחטאים יישמרו וייזכרו לנו – לא נוכל לעמוד בכך. כדי לזכות בהארת פנים ובסליחה, אנו זקוקים לחסד. כך גם בין אדם לחברו - מי שישמור טינה וינטור לחבריו על מעשיהם, מי שימנה ויקפיד על העוונות – יתייאש מחבריו ואף מבני האדם בכלל. המענה לכך הוא לא מידת הדין אלא מידת החסד, היכולת לראות את הזולת במבט רחום ואוהב.

3. **ענה לי**

א. השיר 'ענה לי' של אהוד בנאי יכול לעורר דיון בפני עצמו.
הנקודה המרכזית שניקח ממנו היא, מה קורה לנו כשאנו מחכים למענה ממישהו והמענה אינו מובן מאליו, מגיע בעיכוב, בקשיים - מה קורה לנו בחוויית ההמתנה והציפייה. אפשר גם לשאול כיצד השיר מתכתב עם הסליחות.
ב. בפיוטי הסליחות כדאי לבחון: לְמה אמור המתפלל לכוון בבקשתו למענה - האם יש ציפייה ממשית שהאל יענה? האם המענה הוא סליחה?
ג. אמה פלייר – כדאי להכיר את הביוגרפיה המעניינת שלו:

אמה פלייר 1873-1950 נולד בליאון שבצרפת ברבע האחרון של המאה ה-19, למשפחה קתולית אדוקה. הוא יועד, מבחינת חינוכו והכשרתו, להיות כומר קתולי, אך משיכה פלאית אל העם היהודי ואל הדת היהודית הביאה אותו להעמיק בתורת ישראל עד שחפץ להתגייר. רבו של פלייר, רבי אליהו בן-אמוזֵג (נפטר בשנת 1900) ניסה למנוע אותו מכך, וביקש ממנו להיות שלוחה של תורת ישראל בגויים, זה המבשר להם את בשורתה האוניברסלית של היהדות, 'דת בני נח' המיועדת לאנושות כולה. פלייר נענה לרבו והקדיש את חייו לתפקיד זה. במקביל, גילה מעורבות רבה בחייהם הדתיים והלאומיים של יהודי צרפת עד מלחמת העולם השנייה. בימי השלטון הנאצי הוא נרדף על ידם.
בספרו 'המקדש הנעלם', מתאר פלייר את פרשת התקרבותו ליהודים וליהדות, ולחוויה המובאת בדף – בית הכנסת ביום הכיפורים - הוא מייחס תפקיד מכריע בתהליך.

4. אפשר לסיים בסיכום אישי, ולבקש מכל משתתף לשתף - במשהו במפגש שנגע בו / האם והיכן הוא מחכה למענה / לְמה הוא מצפה בתקופה הקרובה, והאם הלימוד הזה מתחבר לכך באופן כלשהו.

לניתוח המזמור מוזמר לעיין במאמרו של הרב אלחנן סמט: http://etzion.org.il/he/%D7%9E%D7%96%D7%9E%D7%95%D7%A8-%D7%A7%D7%9C-%D7%9E%D7%9E%D7%A2%D7%9E%D7%A7%D7%99%D7%9D-%D7%A7%D7%A8%D7%90%D7%AA%D7%99%D7%9A